Digitale diens help ouers van prembabasDie vCreate Diaries-diens werk op ‘n tablet. (Foto: Verskaf) ’n Digitale visuele dagboekdiens help die ouers van pasgeborenes in die neonatale intensiewe sorgeenheid (NICU) van ’n Kaapse hospitaal om na aan hul pasgeborene te voel, selfs al kan hulle nie dag en nag by dié kleinding se bedjie waak nie. Neonatale verpleegpersoneel van die Netcare Blaauwberg-hospitaal kan met dié diens vir ouers foto’s en video’s van hul pasgeborenes stuur met bygewerkte inligting wat hulle normaalweg telefonies sou ontvang. Die platform is veilig en pasiëntvertroulikheid word te alle tye beskerm. Die vCreate Diaries-diens is in die Verenigde Koninkryk gebaseer en is vroeg verlede jaar by die Netcare Blaauwberg-hospitaal deur die neonatoloog dr. Ricky Dippenaar ingestel. Dit is gedoen in ’n poging om die skeidingsangs van ouers te verlig terwyl hul baba in die hospitaal is. Dippenaar sê daar is talle redes waarom ouers nie in staat is om by hul baba in die NICU te bly nie, waaronder die versorging van ander kinders en familielede tuis, werksverpligtinge en finansiële beperkings. Ouers getuig Vir klein Amilenathi Letheo se gesin was dié diens ’n reddingsboei nadat sy op 26 weke gebore is. Amilenathi het maar 580 g met haar geboorte geweeg en die eerste 103 dae van haar lewe in die NICU deurgebring. Amilenathi was gedurende die tydperk meestal van haar ouers geskei. Haar ma was in daardie stadium ernstig siek en haar pa moes in Johannesburg werk. Haar ouers kon egter met behulp van vCreate Diaries sien toe sy vir die eerste keer haar ogies oopgemaak het. Baba Amilenathi Letheo in die hospitaal. (Foto: Verskaf) “Ek sou net na haar sit en kyk terwyl ek vir haar melk uitdruk en ek sou ’n diep gevoel van konneksie ervaar. Dit het my gemotiveer om sterk te wees vir haar,” sê Amilenathi se ma, Phiweyo Mposula. “Dit was ’n mallemeule vir ons gesin wanneer ek daaraan terugdink. vCreate het ons daardie ekstra ondersteuning gegee wat ons nodig gehad het, wat ons in staat gestel het om Amilenathi se ontwikkeling te aanskou en deel daarvan te voel.” Liezel Cloete, ’n vroedvrou van beroep, weet maar alte goed hoe belangrik daardie eerste paar dae tussen ’n ma en haar pasgebore baba is. Cloete het haar egter in ’n soortgelyke moeilike posisie bevind toe haar baba, Laken, op 26 weke gebore is. Laken het maar 650 g geweeg en moes 74 dae in die hospitaal se NICU deurbring voordat sy huis toe kon gaan. “Ek het aan die begin gesukkel om te aanvaar wat gebeur het. Ons het gesukkel om swanger te raak en dit was al so ’n reis om op daardie punt te kom. Laken is ons eerste baba en ek het nooit gedink dat dit ons ervaring sou wees nie. Toe dr. Ricky my vertel van die visuele dagboekdiens was dit verblydende nuus. Daardie bygewerkte inligting en foto’s van my baba het my ’n gevoel van gerusstelling gegee – dit was die naasbeste ding om self daar te wees.” Nicole George se babadogtertjie, Eden, is op 31 weke gebore en het maar ’n bietjie meer as 1 kg geweeg. Dit was vir haar ’n verskriklike ervaring om haar baba by die hospitaal agter te laat. Sy het egter in daardie stadium geen ander keuse gehad nie aangesien sy tuis ook na haar vierjarige seun, Noag, moes omsien. Baba Eden George in die hospitaal. (Foto: Verskaf) “Die 41 dae wat Eden in die NICU deurgebring het, was verskriklik moeilik en ek het as ma verdeeld gevoel, maar die personeel was ongelooflik en het uitstekend van die vCreate-stelsel gebruik gemaak om ons in kontak te hou met Eden se vordering.” Suster Kelly Delaney, ’n kliniese verpleegspesialis by die Netcare Blaauwberg Hospitaal se NICU, sê die verpleegpersoneel by die hospitaal voel vCreate bied ouers ’n meer tasbare verbintenis met hul baba, as ’n blote selfoonoproep of sms. “Die verpleegpersoneel hou daarvan om vCreate te gebruik – dit het ons nog ’n manier gegee om daardie band met ouers te vorm. Sommige ouers sê hulle slaap snags beter nadat hulle ’n nuwe foto van hul baba gesien het. Hulle geniet dit om daardie beeldmateriaal aan ander gesinslede te wys, wat nog nie die nuwe toevoeging tot hul gesin kon ontmoet nie.” Dippenaar sê op sy beurt dis van kritieke belang dat ouers deel is van hul baba se eerste paar dae. “Dit het duidelik geword dat ’n digitale oplossing die veiligste en doeltreffendste sou wees – nie twee mense sit met dieselfde stel uitdagings nie, maar almal het ’n selfoon. Ons het gevind dat die voordele enorm is, veral die verbetering van kommunikasie en die bevordering van ouerverhoudings terwyl privaat pasiëntinligting beskerm word. Omdat ons met kinders te doen het, was dit uiters belangrik dat ons betrokke raak by ’n veilige platform,” verduidelik Dippenaar. “Deur ouers op hul gemak te stel, neem die diens ook die emosionele druk van verpleegpersoneel en dokters se skouers af, en laat dit almal toe om eerder te fokus op die versorging van ons pasiëntjies.”